text: Metaltyve stjæler fra gravsten
  11 marts 2011 kl. 13.34
  Flere hundrede kilo ædelt metal er stjålet fra den tyske kirkegård i Oksbøl i løbet af de senere uger. Høje priser på metal får tyvene til at finde nye steder at stjæle.
  Mindeplader er brækket af gravsten. Og en låge til kirkegården er forsvundet.
  
  Har kun ét spor
  Landbetjent Keld Reinholdt har kun ét spor: Et brækjern i støbejern. Værktøjet er af billig kvalitet - og er næppe købt i et dansk byggemarked. 
  Meget høje priser på skrot får metal-tyve til at hærge i hele landet. 
  Tidligere er der stjålet ledninger langs banelinien ved Sønderborg. Og et firma på Give-egnen har opgivet at melde talrige tyverier til politiet.
  TV SYD har i dag talt med en række skrothandlere og metalvirksomheder, der gentagne gange har været udsat for metaltyve. Ofte stjæler de hele containere med metalaffald.
  